For fire mænd i alderen 17 til 26 år endte nytårsfesten brat. De blev nemlig anholdt efter optræk til ballade. Det oplyser vagtchef Thomas Ottesen fra Nordjyllands Politi til TV 2 . De fire mænd, som blev anholdt i løbet af natten til søndag, er alle i gang med at sove rusen ud, fortæller vagtchefen. En af mændene blev anholdt og sigtet for vold i forbindelse med en privatfest, mens en anden sigtes for hærværk efter at have slået flere sidespejle af biler. Ud over de fire anholdelser har Nordjyllands Politi hovedsagelig haft travlt med mindre sager i løbet af nytårsnat. Derudover har der været nogle mindre brande forskellige steder i politikredsen. - Ellers har der været forbavsende stille og roligt i betragtning af, at det er nytårsnat, siger Thomas Ottesen. Undersøger mistænkeligt forhold Siden tidligt søndag morgen har Nordjyllands Politi desuden været i gang med at undersøge et mistænkeligt forhold i Nørresundby. Vagtchefen ønsker ikke at oplyse flere detaljer for nuværende. Politiet fik anmeldelsen klokken 03.05, og efterforskere taler nu med de involverede i sagen.

Referat:
På en ellers rolig nytårsnat i Nordjylland blev fire mænd anholdt.